Edmundas Kulikauskas

Edmundas Kulikauskas (g. 1938 m. vasario 6 d. Vilkaviškyje) – JAV lietuvių ir Lietuvos visuomenininkas, elektros inžinierius. 

 Biografija 


Tėvas Jonas Kulikauskas dirbo melioratoriumi. Mirė 1941 m. Motinos Marijos Sadauskaitės dėdė, IV-ojo Seimo narys Justinas Sadauskas, mirė tremtyje 1943 m.  Marija su trimis vaikais - Edmundu, Rinaldu, Vilhelmina - traukėsi į Vokietiją 1944 m. kartu su ūkininkais. Gyveno lietuvių pabėgėlių stovyklose Weissenburge, Scheinfelde ir Schwabishe Gmunde. 1950 m. išvyko į JAV ir apsigyveno Čikagoje. 

1963 m. elektros inžinerijos mokslus baigė Illinojaus universitete. Mokslams gavo $500 paskolą iš  Vydūno jaunimo fondo.  Dalyvavo skautų akademikų veikloje.  1959 m. Illinois Universiteto Navy Pier "Lituanicos" klubo pirmininkas.  1960 m. išrinktas Čikagos S.S.S. iždininku, o Rūta Kviklytė - jo būsima žmona, sekretore.  

 Los Andžele 

1963 m. su Rūta susituokė ir išsikėlė į Kaliforniją. Hughes Aircraft Company dirbo inžinieriumi prie radarų. Rūta dirbo bibliotekininke. Trys vaikai - Andrius, Rima, Jonas - lankė šv.Kazimiero lietuvišką šeštadieninę mokyklą. 

1965 m., uošvio  Broniaus Kviklio paskatintas, pradėjo rinkti Lietuvos Didžiosios Kunigaikštystės monetas. 2017 m. savo monetų, medalių ir banknotų kolekciją, įkainotą keliomis dešimtimis tūkstančių eurų, padovanojo Valdovo rūmų muziejui. 

1975 m. Rūta lankė Vilniaus universiteto lituanistikos kursus. 1976 m. Edmundas keliavo į Lietuvą. 1980 m. Vilniuje skaitė paskaitą apie radarus. 

1979 m., Kalifornijoje, minint Vilniaus universiteto 400 metų jubiliejų, akademinių skautų filisteriai Arvydas Kliorė, Aldona ir Laimis Venckiai, Leopoldas Trečiokas, Edmundas Kulikauskas ir Algirdas Avižienis išleido  Vytauto Kašubos sukurtą medalį, vertinamą tiek Lietuvoje, tiek išeivijoje. 


Išrinktas JAV Lietuvių Bendruomenės Los Andželo apylinkės valdybos pirmininku. 1986 m. pasiūlė valdybai atgaivinti Šv. Kazimiero parapijos klebono  Jono Kučingio anksčiau rengtas Lietuvių dienas ir jas surengti dar įspūdingesnes. 2019 m. Danguolė Varnienė prisiminė, „Pirmas Lietuvių dienų komitetas buvo šaunus – jame gimė nauja vizija, tradicija, o draugai vienas su kitu puikiai rado bendrą kalbą“. 

1989-1991 m. Los Angeles Lietuvai Remti Komiteto kūrėjas, "veiklus ir nepailstantis", kartu su pirmininku Zigmu Viskanta, Rimtautu Dabšiu, Gediminu Leškiu ir kitais.  1989 m. Los Andželo akademiniai skautai, o ypač Zigmas ir Birutė Viskantos ir Edmundas Kulikauskas, ne tik patys parėmė atkurtą  Vytauto Didžiojo Universitetą, bet ir suagitavo Klivlando akademinius skautus surinkti $14,000. 

Prisidėjo rengiant įsimintinus minėjimus Los Andžele 1991 m. kovo 11 d. ir 1991 m. rugsėjo 2 d. (Lietuvai sulaukus JAV pripažinimo), taip pat Seimo pirmininko  Vytauto Landsbergio priėmimą 1991 m. gegužės 10 d.  

1993 m. padėjo įsteigti JAV Lietuvių bendruomenės ekonominių reikalų tarybą, vedė jos skiltį  Drauge.  Padėjo Los Andžele surengti ekonominę konferenciją 1993 m. rugsėjo 29-30 d., Lietuvių dienų proga, kurioje kalbėjo Prezidentas Algirdas Brazauskas. 

 Vilniuje 

1994 m. su žmona Rūta anksti išėjo į pensiją, pardavė savo namus Kalifornijoje ir įsikūrė Vilniuje.  Rūta įsteigė angliškų knygų knygyną „Rūtos knygos“. 1996-1998 m. ten rinkosi Vilniaus studentai skautai ir skautės. Edmundas Kulikauskas ėjo Akademinio skautų sąjūdžio Vydūno fondo atstovo Lietuvoje pareigas 1995-2007 m.

1997–2000 m. buvo išeivijos integravimosi į Lietuvos gyvenimą koordinacinės komisijos pirmininkas. 1999 m. prisidėjo verčiant NATO terminologiją į lietuvių kalbą. 


1999 m. suorganizavo  Draugiją „Pilis“ remti Lietuvos pilių ir piliakalnių tyrimus, atkūrimą, tvarkymą bei garsinimą. Buvo jos pirmasis pirmininkas. Su Dalia Gruodiene rūpinosi, kad Odminių skveras Vilniuje nebūtų užstatytas. Susitarė su Vilniaus miesto savivaldybe surengti skvero sutvarkymo konkursą. Atnaujintas skveras tapo gyvybingu. 

2000 m. rugpjūčio mėn. 23 d., toje raštinėje, kurioje anksčiau veikė „Rūtos knygos“, buvo įsteigtas Valdovų rūmų paramos fondas.  Rūpinosi  Valdovų rūmų atstatymu kaip fondo direktorius. 
 Kartu su  Kaziu Napoleonu Kitkausku,  Žybartu Simonaičiu,  Vytautu Baranausku ir kitais, prieštaravo atstatymo projektuotojų sumanymams pabrėžti atstatymo dirbtinumą, rūpinosi rūmų - valstybingumo ženklo - garbingumu.    Valdovų rūmų muziejaus tarybos garbės narys.  

2004 m. Vilniaus klubas jį medaliu pagerbė už visuomeninę ir labdaringą veiklą.

Rūpinosi Lietuvos žydų ir lietuvių gerais santykiais. 2019-2020 m. kartu su Arkadij Kurliandchik, Rūta Bloštein,  Juliumi Norwila,  Andriumi Kulikausku rengė demonstracijas ir laiškų vajus, kuriais pavyko įtikinti Lietuvos vyriausybę atsisakyti sumanymo Vilniaus žydų kapines išniekinusius  Vilniaus sporto rūmus paversti kongresų rūmais. 

2021 m. Valdovų rūmuose kaip iškilus JAV lietuvių atstovas dalijosi savo įžvalgomis atidarant parodą Vardan laisvos Lietuvos: JAV lietuvių paramos tradicija. 

 Šaltiniai 

Kategorija:JAV lietuvių bendruomenės veikėjai